Bývalý Prior v centre mesta by po viac než dvoch rokoch mali znovu otvoriť najneskôr na jeseň
Budova prejde obnovou, ktorá bude rešpektovať jej pôvodný vzhľad. Dostane aj nový obklad, ktorý sa farebne priblíži autentickému obkladu z minulého storočia.
Do prízemia budovy bývalého obchodného domu Prior v centre Nitry sa vráti supermarket Tesco. Nitriansku radnicu o tom informoval investor, ktorý predpokladá, že potraviny otvoria najneskôr v októbri tohto roka. Priestory obchodného domu sú prázdne už viac ako dva roky.
"Naším prvoradým záujmom je, aby bol bývalý Prior opäť funkčný. S majiteľom objektu pravidelne rokujeme o urýchlenom otvorení prevádzok. V decembri sa začali práce v interiéri, takže sme konečne na dobrej ceste," povedal primátor mesta Nitra Marek Hattas.
Vedenie mesta s investorom rieši aj kvalitu rekonštrukcie. Záujmom radnice je, aby zostal charakter zovňajšku budovy zachovaný.
Zachovanie vzhľadu
"Investor aj na základe nášho podnetu rokoval s autorom stavby, ktorý si dal požiadavku, aby zostal zachovaný jej pôvodný vzhľad. To je v súlade s našou požiadavkou, aby boli pri obnove fasády použité kvalitné materiály," dopĺňa primátor.
Podľa vyjadrenia hlavného architekta mesta Nitra Viktora Šabíka architektonická štúdia, ktorú nitrianskej radnici zaslal investor, rešpektuje pôvodný návrh budovy zo sedemdesiatych rokov minulého storočia.
Obchody i kaviareň
Pôjde o konzervatívnu obnovu v pôvodnom duchu. Budova by mala dostať nový obklad, ktorý sa farebne priblíži autentickému obkladu z minulého storočia.
Ďalšia skladba prevádzok okrem Tesca zatiaľ nie je definitívne uzatvorená. Investor však ráta s drogériou, lekárňou, kaviarňami, obchodmi so športovými a domácimi potrebami, či módou. Práce na exteriérových úpravách by mali začať v priebehu dvoch týždňov.
K téme
Témy
Najčítanejšie za týždeň
Neprehliadnite
Máte tip na článok? Napíšte nám TU